GULSVIK 2025

I 2005 ble bolystprosjektet «Gulsvik fra fjord til fjell» satt i gang. Mye av utgangspunktet for prosjektet var at man med bakgrunn i den vellykkede satsingen på hytteutvikling i Gulsvikfjellet ville se hva man kunne få ut av dette i lokal verdiskapning i Gulsvik.

Flere grupper jobbet med ulike tema, som arealbruk i fjellet, boligbygging i bygda og utvikling av Hallingportenområdet.

Svært mye av tankegangen omkring arealbruk, bolig og hyttebygging er senere ført videre i kommuneplanens samfunnsdel, og i planprogram og føringer for kommuneplanens arealdel som nå ligger ute på høring.

For området rundt Hallingporten ble det utarbeidet en reguleringsplan med tanke på utvikling av handel, service, overnatting mm. Statens vegvesen hadde mange og vanskelige innsigelser til planen, og den ble derfor lagt til side. Dette må også sees i sammenheng med satsingen på det samme i Flå sentrum i regi av Olav Thon. Handelen i Flå har gått fra ca 22 mill i 2007 til nærmere 200 mill kr i 2015

Hytteutvikling har blitt en stor næring i Flå. I løpet av de neste 20-30 år vil det i Høgevarde hytteområde være 15-1700 hytter. På Sørbølfjell hytteområde er det godkjent 150 tomter og bygging pågår for fullt. I kommuneplanens arealdel som nå ligger ute på høring er det lagt opp til stor utbygging i Turufjellområdet. Alt dette vil skape behov for arbeidskraft. Målet må være at mest mulig av denne arbeidskraften kommer fra Flå

I kommunedelplan for Gulsvik som omfatter området Roppemoen-Gulsvikskogen –Seterstøen-Støåsen, er det satt av betydelige arealer til industri og næringsvirksomhet. Det er også lagt ut ca 100 boligtomter i denne planen. (Seterstøen og Kittilsviken).

I Juni 2014 åpnet Sokna – Ørgenvika. Et veiprosjekt som har redusert kjøretiden fra Flå til Hønefoss med 30%. Avstanden Gulsvik- Hønefoss er nå 47 km.

Ringeriksbane og ny E16 Hønefoss- Sandvika er i ferd med å bli en realitet. Ringeriksbane vil gi reisetid fra Hønefoss til Oslo S på 25 min. Reisetiden fra Gulsvik stasjon til Hønefoss er 37 min. Teoretisk kan man reise fra Gulsvik til Sandvika på 50 min., eller til Oslo på 62 minutt. Det er pendleravstand!

Det foregår mye spennende i Ringeriksregionen. Det bygges stadig ut nye arbeidsplasser og det er ingen tvil om at for eksempel Treklyngen (Follum) vil gi industrien i Hønefossområdet en kraftig vekst. På Ringerike planlegger man for en dobling av folketallet på 20 år.

Skal vi i nabokommunen Flå hive oss på dette «toget»?

Prosjektet Gulsvik 2025 kan være starten på dette.

Kan Gulsvik ta en posisjon som boligområde for Hønefoss og Oslo?

Følgende forhold må utredes: Attraktive boligområder, framtidig kollektivtrafikk med fokus på intercity-satsing og muligheter for næringsareal

Skal Flå og Gulsvik bli et sted å reise til med helårstilbud på opplevelser, aktiviteter, langrenn og alpint?

I prosjektet bør vi også se på hvor og hvordan vi yter kommunale tjenester og hvilket nivå og hvilken kvalitet det skal være på disse.

Skal vi få folk til å komme og bo, er det også viktig at vi har et gode fritidstilbud og muligheter for en aktiv fritid.

Spørsmål om hvem som er interessert i å investere i slike prosjekt, og hvem kommunen kan samarbeide med er viktig å få avklart.

10 år går fort. I denne saken gjelder det å være på plass før toget går.

Flå – Først i Hallingdal

Tor Egil

Ordfører